Wakker werknemer verhang bordjies vir gewapende rowers | Maroela Media
Wakker werknemer verhang bordjies vir gewapende rowers
Die verdagtes. Foto: SAPD.
Vier gewapende mans wat in die proses was om ŉ vulstasie in Kathu in die Noord-Kaap te beroof het hul moses teëgekom toe ŉ wakker werknemer hulle in ŉ kamer toegesluit het.
Kapt. Sergio Kock, woordvoerder van die polisie, het gesê die voorval het Sondag teen 07:15 plaasgevind.
“Die gewapende rowers het in die kamer waar die kontant gehou word ingestorm en vuurwapens op die werknemers gerig. Een wakker werknemer kon daarin slaag om die mans in die kamer toe sluit en die polisie te bel,” het Kock gesê.
Die polisie het die vier mans in hegtenis geneem en daar is beslag gelê op twee vuurwapens asook ŉ groot hoeveelheid kontant.
Die verdagtes is almal volgens Kock van Gauteng afkomstig.
Daar is ook beslag gelê op hul wegkom-voertuig.
Die verdagtes sal binnekort in die Kathu-landdroshof verskyn.
Goed gedoen ek voorspel as mense genoodsaak word om so betrokke te raak agv die totale verval van die nuttelose polisie kan hulle by uber gaan werk hulle ry in elkgeval net verdagtes rond wat deur publiek of sekerheids maatskappye gearesteer word.
Hy verdien n lekker kersbonus, well done.
Hoop hulle gee vir daai werknemer n groot bones om dankie te se.
Mooi man, almal moet n houding van geen tolerasie teen misdaad inneem… Dis nou regtig integriteit…